Document ID: 31976D0161

ΑΠΟΦΑΣΗ ΤΟΥ ΣΥΜΒΟΥΛΙΟΥ της 8ης Δεκεμβρίου 1975 περί θεσπίσεως κοινής διαδικασίας για την σύνταξη και συνεχή ενημέρωση καταλόγου πηγών πληροφορήσεως σχετικά με το περιβάλλον μέσα στην Κοινότητα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
την Συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 235,
την πρόταση της Επιτροπής,
την γνώμη της Συνελεύσεως(1),
την γνώμη της Οικονομικής και Κοινωνικής Επιτροπής(2),
Εκτιμώντας:
ότι το πρόγραμμα δράσεως των Ευρωπαϊκών Κοινοτήτων στον τομέα του περιβάλλοντος(3) προβλέπει ένα διαρκή κατάλογο των πηγών πληροφορήσεως σχετικά με το περιβάλλον και την ένταξή του σαν προσφορά της Κοινότητος, στο Διεθνές Σύστημα Αναφοράς (IRS) του Προγράμματος των Ηνωμένων Εθνών για το Περιβάλλον σε άλλα συναφή διεθνή συστήματα όπως και στο Ευρωπαϊκό Δίκτυο Τεκμηριώσεως που προβλέπεται στην Απόφαση 75/200/ΕΟΚ του Συμβουλίου της 18ης Μαρτίου 1795, η οποία καθορίζει ένα αρχικό τριετές σχέδιο δράσεως στον τομέα της επιστημονικής και τεχνικής πληροφορήσεως και τεκμηριώσεως(4).
ότι ο κατάλογος αυτός μπορεί να διευκολύνει την πρόσβαση στις υπάρχουσες πηγές πληροφορήσεως όλων όσοι τον χρησιμοποιούν στην Κοινότητα και ιδιαίτερα των υπευθύνων για τον έλεγχο, την προστασία και την διαχείριση του περιβάλλοντος- ότι ο κατάλογος αυτός θα επιτρέψει επίσης να προσδιορισθούν οι επιθυμητές ενέργειες περί συντονισμού και εναρμονισμού των πηγών πληροφορήσεως όπως και να προταθεί η δημιουργία νέων συστημάτων πληροφορήσεως σε σχέση με τις ανάγκες που δεν έχουν ακόμη καλυφθεί και να ενσωματωθούν οι εν λόγω πηγές σε ένα εναρμονισμένο Ευρωπαϊκό δίκτυο-
ότι ένας τέτοιος κατάλογος καθίσταται αναγκαίος για την επίτευξη, στα πλαίσια της λειτουργίας της κοινής αγοράς, ενός από τους στόχους της Κοινότητος στον τομέα της προστασίας του περιβάλλοντος και της ποιότητος της ζωής- ότι οι προς τον σκοπό αυτό απαιτούμενες εξουσίες δράσεως δεν προβλέπονται από την Συνθήκη-
ότι ο κατάλογος αυτός που θα εκδοθεί από την Επιτροπή υπό μορφή καταγραφής πηγών πληροφορήσεως σχετικά με το περιβάλλον μέσα στην Κοινότητα, πρέπει να καθιστά γνωστά για κάθε Κράτος Μέλος τα κέντρα επιστημονικής και τεχνολογικής πληροφορήσεως και τεκμηριώσεως, τα κέντρα παροχής εξειδικευμένων γνώσεων και τους ανεξαρτήτους εμπειρογνώμονες όπως και τα τρέχοντα ή προγραμματιζόμενα προγράμματα ερεύνης-
ότι για να καταστεί δυνατή η κατάρτιση του καταλόγου, τα Κράτη Μέλη πρέπει να διαβιβάζουν στην Επιτροπή τα στοιχεία τα σχετικά με τις διάφορες εθνικές πηγές πληροφορήσεως- ότι πρέπει επίσης να προβλεφθεί μία διαδικασία ενημερώσεως του καταλόγου,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Θεσπίζεται κοινή διαδικασία για την σύνταξη και συνεχή ενημέρωση ενός καταλόγου πηγών πληροφορήσεως σχετικά με το περιβάλλον μέσα στην Κοινότητα.
Ο κατάλογος αυτός περιέχει για κάθε Κράτος Μέλος κατάσταση περί:
- των κέντρων και υπηρεσιών επιστημονικής και τεχνολογικής πληροφορήσεως και τεκμηριώσεως,
- των κέντρων παροχής εξειδικευμένων γνώσεων και των ανεξαρτήτων εμπειρογνωμόνων,
- των τρεχόντων ή προγραμματιζομένων προγραμμάτων ερεύνης.
Άρθρο 2
Τα Κράτη Μέλη συλλέγουν τις πληροφορίες που ζητούνται στο ερωτηματολόγιο που εμφανίζεται στο παράρτημα και τις ανακοινώνουν στην Επιτροπή κατά τρόπο και υπό μορφή ανάλογο προς τις ανάγκες της.
Οι πληροφορίες συλλέγονται κατ' έτος ώστε να είναι δυνατή η ενημέρωση του καταλόγου. Ανακοινώνονται στην Επιτροπή το βραδύτερο τέσσερις μήνες μετά το τέλος του έτους αναφοράς.
Άρθρο 3
Κάθε Κράτος Μέλος ορίζει την εθνική αρχή την αρμοδία για τη συλλογή και διαβίβαση στην Επιτροπή των πληροφοριών που προβλέπονται στα άρθρα 1 και 2 και ενημερώνει σχετικά την Επιτροπή.
Άρθρο 4
Η Επιτροπή καταρτίζει τα προγράμματα επεξεργασίας όπως και τις μεθόδους ταξινομήσεως και κωδικοποιήσεως των πληροφοριών που προβλέπονται στα άρθρα 1 και 2. Εξασφαλίζει την αυτόματη επεξεργασία των πληροφοριών αυτών και χορηγεί στα Κράτη Μέλη αντίγραφο του καταλόγου σε μαγνητοταινία ή με οποιοδήποτε άλλο μέσο, όπως και τα προγράμματα επεξεργασίας για την χρησιμοποίησή του.
Άρθρο 5
Η Επιτροπή διαβιβάζει στο Διεθνές Σύστημα Αναφοράς (IRS) του Προγράμματος των Ηνωμένων Εθνών για το Περιβάλλον, σε μαγνητοταινία, τις κατάλληλες πληροφορίες που τα Κράτη Μέλη επιθυμούν να παράσχουν στο σύστημα αυτό.
Άρθρο 6
Βάσει της αποκτηθείσης πείρας, η κατάσταση των πληροφοριών που αποτελούν τον κατάλογο και οι μέθοδοι συντάξεώς του, δύνανται να αναθεωρούνται από την Επιτροπή σε συνεργασία με τις αρμόδιες εθνικές αρχές που προβλέπονται στο άρθρο 3 λαμβανομένων υπόψη και των διατάξεων της Κοινότητος σχετικά με την εναρμόνιση των καταλόγων των προγραμμάτων ερεύνης.
Άρθρο 7
Τα Κράτη Μέλη ανακοινώνουν τις πληροφορίες που ζητούνται στο ερωτηματολόγιο το οποίο εμφανίζεται στο παράρτημα, το πρώτον εντός 3 μηνών από της δημοσιεύσεως της παρούσης αποφάσεως, στην Επίσημη Εφημερίδα των Ευρωπαϊκών Κοινοτήτων.
Άρθρο 8
Η παρούσα Απόφαση απευθύνεται στα Κράτη μέλη.
Έγινε στις Βρυξέλλες, στις 8 Δεκεμβρίου 1975.

Labels: 12
4
20